{"text_format":"2","workbook":"xls","n_sheets":1,"sheets":["EConReport"],"not_rendered":{"charts":0,"images":0,"macros":0,"external_links":0,"defined_names":0,"comments":0,"pivot_tables":0},"unopened":[],"bounds":{"document_bytes":16777216,"sheet_cells":100000,"run_cost":"one","rows_first":2000,"rows_last":500,"rows_between":2000,"halvings":0,"cell_chars":16384,"cell_head_chars":4096},"cells_cut":0,"cells_raw":0,"read":"whole","date_system":"1900","formulas":"cached_only"}

{"sheet":"EConReport","index":0,"n_rows":6,"n_cols":6,"rows_kept":6,"cut":false,"hidden":false,"merged":[[0,0,0,5]],"flags":["formulas_cached_only"]}
["Izvješće o provedenom savjetovanju - Savjetovanje s javnošću za Prijedlog programa potpore za nadoknadu štete koju su pretrpjeli proizvođači šećerne repe nastale u 2024. godini"]
[]
["Redni broj","Korisnik","Isječak","Komentar","Status odgovora\n","Odgovor"]
[1,"MIROSLAV BOŽIĆ","REPUBLIKA HRVATSKA,\n1. UVOD","Poštovani,\n\nHrvatska industrija šećera d.d. (dalje u tekstu: HIŠ) snažno podupire donošenje predmetnog Programa u kojemu je Ministarstvo poljoprivrede, šumarstva i ribarstva (dalje u tekstu: Ministarstvo) postavilo primjeren okvir za ublažavanje posljedica suše i ostalih prirodnih nepogoda nastalih u 2024. godini, u skladu s kategorijom procijenjene štete, a koja je rezultirala iznimno visokim smanjenjem prinosa i posebno tehnološke kvalitete šećerne repe. \n\nMinistarstvo je izradilo kvalitetan i transparentan nacrt Programa, s jasno utvrđenim pravnim okvirom na razini EU i RH, dobro postavljenim ciljem i proračunskim okvirom koji je moguće koristiti za ovu izvanrednu mjeru namijenjenoj hrvatskim proizvođačima šećerne repe zbog katastrofalnih prirodnih nepogoda u ovoj proizvodnoj godini. \n\nUočili smo potrebu da se u točkama 6. i 7. naprave još jasniji izričaji u smislu otklanjanja možebitnih dvojbi u pogledu obuhvata prihvatljivih korisnika i definicije tehnološki neiskoristive šećerne repe kao polazišta za utvrđivanje visine potpore u skladu s kategorijom nastale štete, te se u nastavku u ime HIŠ-a pod navedenim točkama iznose konkretni prijedlozi.","Primljeno na znanje","Ministarstvo poljoprivrede, šumarstva i ribarstva primilo je na znanje navedeni komentar te će se u skladu s istim u točkama 6. i 7. jasnije opisati navodi Programa."]
[2,"MIROSLAV BOŽIĆ","REPUBLIKA HRVATSKA,\n6. KORISNICI","1. Točka 6. – „KORISNICI“ \n\nU prvom stavku ove točke navedeno je sljedeće: \n„Prihvatljivi korisnici potpore su mikro, mala i srednja poduzeća definirana člankom 2. Priloga I. Uredbe komisije (EU) br. 2022/2472, koja se bave biljnom proizvodnjom.“\n\nUmjesto navedenog stavka predlažemo sljedeći izričaj:\n„Prihvatljivi korisnici potpore su proizvođači šećerne repe koji su pretrpjeli štetu u ovoj proizvodnji uslijed ekstremne suše i ostalih prirodnih nepogoda u 2024. godini.“\n\nPredloženim izričajem se osigurava potencijalno sudjelovanje u ovom Programu svih hrvatskih proizvođača šećerne repe koji su pretrpjeli štetu koja će se za svakog od njih utvrđivati na temelju jedinstvenih kriterija koje će Ministarstvo kako je i najavljeno u nacrtu Programa dalje razraditi i propisati Pravilnikom.\n\nU ime Hrvatske industrije šećera, mr. sc. Miroslav Božić, savjetnik Uprave","Prihvaćen","Prijedlog se prihvaća. \nPrijedlog Hrvatske industrije šećera d.d. se prihvaća od strane Ministarstva poljoprivrede, šumarstva i ribarstva čime se postojeći izričaj Programa u točki 6.  mijenja te glasi:\n„Prihvatljivi korisnici potpore su proizvođači šećerne repe koji su pretrpjeli štetu u ovoj proizvodnji uslijed ekstremne suše i ostalih prirodnih nepogoda u 2024. godini.“"]
[3,"MIROSLAV BOŽIĆ","REPUBLIKA HRVATSKA,\n7. POTPORA","2. Točka 7. – „POTPORA“ \n\nU prvom rečenici ove točke navedeno je sljedeće: \n„Visina potpore utvrdit će se u skladu s razinama štete od suše te posljedično truleži.“\n\nPredlažemo dopunu ove rečenice na sljedeći način\n„Visina potpore utvrdit će se u skladu s razinama štete od suše te posljedično truleži i smanjenju digestije ispod razine tehnološke iskoristivosti u preradi.“\n\nMinistarstvo je ispravno prepoznalo da je iznimno visoki postotak truleži repe glavni problem koji se odrazio na pad tehnološke kvalitete za preradu ove sirovine ispod razine koja označuje minimalnu razinu tehnološki prihvatljive sirovine za preradu. \n\nOpćim je uvjetima proizvodnje i otkupa na razini Republike Hrvatske utvrđena maksimalno prihvatljiva razina za udjel trulog i neiskoristivog korijena od 4%, te za sadržaj šećera (digestiju) od najmanje 13 posto u isporučenoj šećernoj repi na preradu. \n\nNavedeni su parametri znatno niži od parametara minimalne tehnološke kvalitete šećerne repe koji se primjenjuju u ostalim europskim zemljama gdje se proizvodi šećerna repa. To je rezultat agro-klimatoloških uvjeta u našoj zemlji i dugogodišnje prakse preuzimanja na preradu i sirovine znatno slabije tehnološke kvalitete iz koje se dobiva znatno više melase kao nusproizvoda nego šećera kao osnovnog proizvoda u preradi repe.\n\nNavedenom dopunom izričaja se preciznije određuje da i u slučajevima utvrđivanja truleži nižoj od gornjeg praga minimalne tehnološke kvalitete, kao i u slučajevima značajnog pada digestije ispod te razine, a što je također najizravnije povezano s katastrofalnim prirodnim nepogodama ove godine, treba utvrditi odgovarajuću kategoriju štete kod korisnika.\n\nNaime, pad digestije ispod minimalne tehnološki prihvatljive razine, izravna je posljedica retrovegetacije gdje je nakon dugotrajne ekstremne suše, nakon prvog kišnog razdoblja, dolazi do izvlačenja šećera u lisnu masu što na proizvodu već osjetno smanjene kvalitete uzrokuje da on postaje tehnološki neiskoristiv.\n\n\nS poštovanjem u ime Hrvatske industrije šećera, mr. sc. Miroslav Božić, savjetnik Uprave","Prihvaćen","Prijedlog Hrvatske industrije šećera d.d. se prihvaća od strane Ministarstva poljoprivrede, šumarstva i ribarstva čime se postojeći izričaj Programa u točki 7. mijenja te glasi:\n„Visina potpore utvrdit će se u skladu s razinama štete od suše te posljedično truleži i smanjenju digestije ispod razine tehnološke iskoristivosti u preradi.“"]